b'\n_START_ARTICLE_\nBrighton Dome\n_START_SECTION_\nBakgrunn\n_START_PARAGRAPH_\nBrighton Dome ble bygget p\xc3\xa5 bestilling fra dav\xc3\xa6rende prins Georg IV i 1803. Prinsen fikk arkitekt William Porden til \xc3\xa5 tegne et stort kuppelformet bygg som skulle fungere som stall for hestene hans, samt en kornb\xc3\xb8rs. Stallen hadde plass til 44 hester og kuskene deres. Taket var en stor kuppel \xe2\x80\x93\xc2\xa0en dome \xe2\x80\x93 med diameter p\xc3\xa5 24 meter og h\xc3\xb8yde p\xc3\xa5 20 meter. Byggingen kostet 54\xc2\xa0783 pund, og stallen ble \xc3\xa5pnet i 1808._NEWLINE_I 1850 solgte dronning Victoria, Georg IVs niese, eiendommen til Brighton by, og stallen fungerte som kavaleribrakker fra 1856 til 1864. Etter dette ble innsiden fullstendig bygget om og \xc3\xa5pnet 24. juni 1867 som en konsert- og m\xc3\xb8tesal med plass til 2500 mennesker. I 1867 ble ogs\xc3\xa5 ridehuset oppusset og omgjort til en kornb\xc3\xb8rs. Det ble handlet korn i bygget hver torsdag frem til desember 1914, da bygningen ble omgjort til et milit\xc3\xa6rsykehus og senere til en rullesk\xc3\xb8ytebane. _NEWLINE_En ny omfattende runde med oppussing skjedde i 1934 og 1935, og konsertsalen ble ombygget til slik den ser ut i dag. Salen har plass til 2100 publikummere. Domen fikk ogs\xc3\xa5 et nytt pipeorgel, et av byggets mest kjente s\xc3\xa6rtrekk.\n_START_SECTION_\nBruk\n_START_PARAGRAPH_\nBrighton Dome er en av S\xc3\xb8r-Englands st\xc3\xb8rste og mest kjente musikk- og teaterbygg. \xc3\x85rlig arrangeres det over 600 konserter, teater- og danseforestillinger, bokbad, filmer og skuespill her. I tillegg huser domen den \xc3\xa5rlige Brighton Festival._NEWLINE_Eurovision Song Contest 1974 ble arrangert i Brighton Dome, der Sverige og ABBA vant konkurransen med \xc2\xabWaterloo\xc2\xbb.'